# choré jednoaktovky

I.

...nuž chorá doba plodí choré hlavy

a chorá hlava za nič nemôže

a chorá duša?

po pár šlukoch trávy

sa bude brániť pokým neobjaví

že s takou hlavou prehrá na nože

II.

vystúpiť aspoň o krok z depresie

namiesto plynu pustiť muziku

potajme skúsiť nešikovné plié

posilniť sa tým čo nás nezabije

a potom skončiť s hlavou v chodníku

III.

noc stráca vône

svet je čiernobiely

srdcový rytmus skĺzol do rapu

na štarte víťaz

nikdy nebol v cieli

dávno sme chorí ak sme nevedeli

že smrť a hlúposť neklepú

# presýpacie hodiny

bezčasnosť v čase narodenia

potom už vládne majster strach

možno sa cítim podvedená

keď skrývam piesok po vreckách?

prasknutým hrdlom v protismere

po zrnkách padám k čiernej diere

z času už od veľkého tresku

vyteká tenký prúžok piesku

# dažďový rispet

nebo si vzalo sivý pléd

dážď zateká až pod kožu

nechám ho plynúť vlasmi veď

kvapky tie za to nemôžu

že ladia ma viac do molu

k parapetnému tremolu

zaznie smiech odkvapových rúr

pánboh dnes na nás hundre v dur

# sú chvíle

sú chvíle keď sa neponáhľam nikam

keď cítim vietor ktorý včera vial

keď večeru až do večera tykám

keď zalieza mi pod srdcový sval

lúč ktorý stromom lúdi tóny z dreva

a vtákom velí spievať

 spievať

 spievať

kým zahniezdia sa do nočného ticha...

sú chvíle keď sa neponáhľam

dýcham